La Policia Local rescata un vehicle de gran tonatge que va quedar embossat en el centre de Paterna
21/04/2015

# La Policia Local rescata un vehicle de gran tonatge que va quedar embossat en el centre de Paterna

[![Imatges corresponents al camió que ha quedat bloquejat este matí a Paterna](/images/noticias/2015/04/camion-atrapado.jpg)](/images/noticias/2015/04/camion-atrapado.jpg)

21.04.2015

El conductor va perdre el rumb, va fer cas omís a la senyalització de prohibició d’accés a vehicles de gran tonatge i va recórrer 500 metres en direcció contrària

La Policia Local de Paterna ha hagut d’enginyarse-les este matí per a traure del nucli urbà de Paterna a un transport articulat internacional que, fent cas omís de les restriccions d’accés per a vehicles de gran tonatge, ha arribat fins al Palau de l’Ajuntament i després s’ha introduït en direcció contrària per estrets carrers fins a quedar bloquejat.

El camioner, d’origen romanés i sense nocions de castellà, tenia la intenció de dirigir-se al polígon empresarial Tàctica. No obstant això seguint les indicacions del gps ha acabat per error dins del nucli urbà. Es dóna la circumstància que arribat a un punt concret ha transitat 250 metres en direcció contrària, pels carrers Mètge Ballester i Sant Salvador. En la intersecció entre els carrers Sant Salvador i Mestre Soler el camió s’ha trobat amb la impossibilitat de continuar avançant a causa de la presència de vehicles aparcats que obstaculitzaven el gir. En eixe moment el vehicle ha sigut interceptat per la Policia Local que s’ha fet càrrec de la situació. Per a traure el vehicle en direcció al Parc Tàctica la Policia Local ha hagut de facilitar-li la seua eixida recorrent altres 250 metres en sentit contrari i retirant del seu pas un parell de contenidors, així com quatre vehicles estacionats. Tres d’ells han sigut desplaçats pels seus propietaris, que han sigut localitzats per la Policia Local, però per a un quart vehicle ha hagut de fer-se'n càrrec la grua municipal.

Este aparatós embull ha finalitzat, una hora després que s’iniciara, amb la pertinent sanció al conductor per botar-se la prohibició d’accés al nucli urbà amb un vehicle que supera els 3.500 quilos de massa màxima autoritzada i també per haver circulat en direcció contrària. Per a comunicar-se amb el conductor s’ha comptat amb la col•laboració d’un altre ciutadà romanés que ha fet de traductor. El camioner ha abonat la multa en l’acte i se li ha permés continuar el seu camí fins al parc empresarial Tàctica, esta vegada seguint l’itinerari correcte. Des de Policia local indiquen que “este tipus de successos no és habitual en el municipi, ja que encara que algun camió dels que van cap als distints polígons de Paterna pot confondre’s, no sol arribar tan lluny i menys en contra direcció”.